ইয়াৰ পাছতে তেওঁ ১নং কমলাবাৰী প্ৰাথমিক বিদ্যালয়ত সোমাই তাত থকা মাজুলীৰ ৪৯নং ভোটকেন্দ্ৰটো পৰিদৰ্শন কৰে। ভোটকেন্দ্ৰটোত ভোটাৰৰ বাবে থাকিব লগা ন্যূনতম সা-সুবিধাৰাজি নিৰীক্ষণ কৰাৰ লগতে কেন্দ্ৰটোৰ দায়িত্বত থকা ছেক্টৰ বিষয়া আৰু বিদ্যালয় প্ৰধানৰ সৈতে পৰ্যবেক্ষক লালচান্দে মত বিনিময় কৰে। ইয়াৰ পাছতে তেওঁ গড়মূৰলৈ ঘূৰি আহি উপায়ুক্তৰ কাৰ্যালয়ত স্থাপন কৰা বিভিন্ন নিৰ্বাচনী কোষৰ কোঠা পৰিদৰ্শন কৰাৰ লগতে উপায়ুক্ত তথা জিলা নিৰ্বাচন বিষয়া দেৱপ্ৰসাদ মিশ্ৰ, অতিৰিক্ত উপায়ুক্ত (নিৰ্বাচন) চিন্ময় নাথ, নিৰ্বাচন বিষয়া মগেন নৰহ আৰু একাধিক নিৰ্বাচন কোষৰ তত্বাৱধায়কৰ পৰা নিৰ্বাচনী প্ৰস্তুতিৰ বিষয়ে বুজ লয়। পৰ্যবেক্ষক লালচান্দে আদৰ্শ আচৰণবিধি সম্পৰ্কীয় অভিযোগ অনলাইনযোগে তাৎক্ষণিকভাৱে নিষ্পত্তিৰ বাবে নিৰ্বাচন আয়োগে এইবাৰৰ পৰা প্ৰৱৰ্তন কৰা ‘ চি-ভিজিল ’ ৰ দায়িত্বত থকা নিৰ্বাচন কোষৰো কামকাজ পৰিদৰ্শন কৰে। ইফালে, পৰ্যবেক্ষক গৰাকীয়ে যোৱা নিশা উপায়ুক্ত কাৰ্যালয়ৰ সভাকক্ষত চলি থকা ইভিএম-ভিভিপেটৰ কমিছনিং প্ৰক্ৰিয়া নিৰীক্ষণ কৰে। পৰিদৰ্শনকালত মাজুলীৰ উপায়ুক্ত তথা জিলা নিৰ্বাচন বিষয়া মিশ্ৰই পৰ্যবেক্ষকগৰাকীক সংগ দিয়ে। বৃহস্পতিবাৰে সন্ধিয়া ৫.৩০ বজাত মাজুলীত আহি উপস্থিত হোৱা সাধাৰণ পৰ্যবেক্ষক লালচান্দে উপায়ুক্ত কাৰ্যালয়ৰ সভাকক্ষত চলি থকা দ্বিতীয় দিনাৰ ইভিএম-ভিভিপেট কমিছনিঙৰ বিভিন্ন দিশ পৰ্যবেক্ষণ কৰে। ইপিনে, লখিমপুৰ সংসদীয় সমষ্টিত শান্তিপূৰ্ণ আৰু ভয়-ভীতি মুক্ত বাতাবৰণৰ মাজত ভোটগ্ৰহণ প্ৰক্ৰিয়া সম্পন্ন হোৱাটো নিশ্চিত কৰিবলৈ নিৰ্বাচন আয়োগে আৰক্ষী পৰ্যবেক্ষক হিচাপে নিযুক্তি দিয়া উত্তৰাখণ্ডৰ জ্যেষ্ঠ আই পি এছ বিষয়া কেৱল খুৰানাও যোৱা নিশা মাজুলীত আহি উপস্থিত হয়।